Brækhus skal samarbeide med verdens beste tungvektsbokser
– Cevilia Brækhus ser ikke bare attraktiv ut, men det er også viktig å ha suksess i det man gjør. Og hun er den mest suksessfulle kvinnebokseren i verden. Hun har fire VM-belter. Jeg har færre titler enn henne, men nå er det ikke jeg som er i hovedfokus her. IMG og K2 er glade for å offentliggjøre at vi samarbeider med Cecilia, sa Vladimir Klitsjko i en videohilsen til Brækhus da den norske bokseren presenterte sitt nye samarbeidsprosjekt på Oslo-hotellet The Thief onsdag. Brækhus offentliggjorde der at det er promotorselskapet K2 Promotions som nå skal stå for den sportslige oppfølgingen i det som trolig blir hennes siste sesonger som proffbokser. – Jeg er utrolig stolt og lykkelig over å få dette i land. Jeg har enormt med respekt for Vladimir, ikke bare som bokser, men også menneske og forretningsmann. Jeg ser ingen grenser for hva vi kan oppnå sammen, sier Cecilia Brækhus - som regner med å kaste krykkene i neste uke. Hun kommer fortsatt til å ha base i Berlin, hvor hun har både treneren sin og teamet sitt. Brækhus kan ikke si noe mer om når den første kampen i Norge blir holdt, men hun tror neppe det blir allerede til høsten.K2 Promotions er basert i Tyskland, og ble i sin tid opprettet av boksebrødrene Vitalij og Vladimir Klitsjko – de to ukrainerne som har dominert tungvektsklassen i mange år. Vitalij har lagt opp som bokser for å satse på en politisk karriere hjemlandet, mens Vladimir fortsatt er ubestridt verdensmester. Han har ikke tapt en boksekamp siden 2004, og forsvarer sine tre VM-belter mot amerikanske Bryant Jennings i Madison Square Garden i New York 25. april. – Han er et forbilde. Verdens beste tungvektsbokser. Han er en global merkevare som det er interessant å knytte seg til. Kiltsjko og Brækhus har også sammenfallende verdier, sier Morten Andreassen i Team Brækhus på pressekonferansen. Promotorselskapet har også et samarbeid med kasakhstanske Gennady Golovkin som er regnet for å være verdens beste mellomvekter. Han har vunnet alle sine 32 proffkamper, 29 av dem på knockout. – Etter mange gode år hos Sauerland er det på tid å bli min egen sjef. Sammen med K2 og teamet mitt ser jeg at mulighetene er uendelige, sier Brækhus. – Hva kan Klitsjko gi deg som Sauerland ikke kan gi? – Du må huske at det er First Lady Promotions som forvalter mitt navn og mine rettigheter, sammen med Klitsjko skal vi få dette til å bli større og bedre i Norge, sier Brækhus til VG. En av de viktigste oppgavene fremover blir å forhandle frem en ny TV-avtale. – Det er flere ting som er viktig. Det sportslige, selvfølgelig, men også at det blir tilgjengelig for alle. Det skylder jeg det norske folk. Uten støtten hadde ikke dette gått.
Cecilia Brækhus (33) inngår et samarbeid med verdens beste tungvektsbokser Vladimir Klitsjko og promotorselskapet K2 Promotions.